**BILJEŠKA**

**51. sastanak Savjetodavnog odbora za jednake mogućnosti žena i muškaraca Europske komisije**

**Bruxelles 1. lipnja 2018.**

Redoviti sastanak članova/ica Savjetodavnog odbora s predstavnicima Europske komisije, realnog sektora i predstavnika civilnog društva održan je 1. lipnja. Savjetnica u Uredu, u svojstvu zamjenice članice, sudjelovala je na sastanku.

Nakon usvajanja programa rada i prihvaćanja zapisnika s prošlog sastanka, Greet Vermeylen iz Europske komisije prezentirala je Izvještaj o provedbi tzv. Barcelonskih ciljeva. Republika Hrvatska je najlošije rangirana kad je riječ o udjelu djece u dobi od 3 do 6 godina u vrtićima Istraživanje je također pokazalo da postoji velika povezanost stope zaposlenosti i udjela djece u vrtićima, da zemlje koje imaju visoku stopu polaznosti u vrtićima, ulažu veći udio u BDP-u za skrb o djeci, da se cijena brige za djecu u EU kreće od 2,7% do 15% prihoda roditelja te da je najveći udio djece koja polaze institucionalne oblike skrbi, iz bogatijih slojeva stanovništva pa je potrebno u prikazu stanja uzeti u obzir tzv. socijalni gradijent. Rasprava o ovoj temi vodila se u smjeru edukacije odgajatelja, kvalitete usluge u vrtićima i pristupačnosti usluge za sve kategorije stanovništva, osobito siromašne i samohrane roditelje. Uključivanje i zadržavanje žena na tržištu rada važan je cilj iz perspektive sindikata (ETUC), predstavnika malih i srednjih poduzeća (UEAPME) i Europskog ženskog lobija.

EK je najavila da se izrađuje izvještaj o koristima primjene Istanbulske konvencije. Osim toga u Program uzajamnog učenja uvrštena je tema nasilja prema tražiteljicama azila te je u veljači održan seminar na tu temu u Ateni. Seksualno nasilje će biti tema sljedećeg seminara koji će se održati u Madridu 30. listopada, a seksizam i stereotipi u medijima će biti tema zadnjeg ovogodišnjeg seminara u Francuskoj.

Gđa. Outi Niiranen iz Opće uprave za pravdu i potrošače EK osvrnula se na Specifične preporuke za zemlje članice (Country specific recommendations – CSR). Izvijestila je da je 9 ZČ dobilo preporuku za intenzivnije uključivanje žena na tržište rada, Belgija je kritizirana zbog visokog poreza na drugu plaću u obitelji, a Austrija, Češka, Njemačka i Grčka morale bi učiniti više za transparentnost plaća u privatnom sektoru. Primjerice, porezne reforme u Austriji 2016. godine donijele su veću korist za muški dio radnog stanovništva. Nizozemskoj je ukazano na problem velikog broja žena koje rade na pola radnog vremena, Poljskoj na siromaštvo starije populacije, a Slovačkoj na veliki jaz u plaćama između žena i muškaraca.

O prijedlogu Direktive o ravnoteži privatnog i poslovnog života pregovara se u Vijeću i Europskom parlamentu, a Bugarska je osobito zainteresirana da to bude tema na sastanku EPSCO-a. Femm Committee i Employment Committee Europskog parlamenta već su raspravljali o toj temi. Inspektori rada su ciljana skupina u postupku osnaživanja i kapacitiranja za provedbu ove Direktive. Program za pravdu, jednakost i građanstvo sadrži plan za javni poziv na dostavu projekata kojima je cilj zaštita građana od otkaza. Odbor za socijalnu zaštitu zadužen je za izradu stajališta o godišnjim odmorima, bolovanjima i drugim oblicima izostanaka s posla, o skrbi za ukućane, o skrbi za djeci. Eurobarometar prikuplja podatke o stajalištima u EU o različitim oblicima plaćenog odsustva s posla, a u Programu uzajamnog učenja trebala bi se naći tema o korištenju roditeljskog/očinskog odmora. Naglašava se potreba za uspostavljanjem bolje suradnje između tijela za ravnopravnost (equality bodies) i poslodavaca u realnom sektoru.

U nastavku su predstavnice Bugarske i Austrije kao države koje su u aktualnoj skupini Trio predsjedavanja Vijećem EU i Rumunjska kao sljedeća zemlja predsjedateljica, izvijestile o svojim aktivnostima. Tema bugarskog predsjedanja bila je „Žene u svijetu rada“ s posebnim osvrtom na položaj žena u IK tehnologijama. EIGE je pripremio istraživanje „Žene u IKT“ koje je bilo predstavljeno na sastanku Skupine visoke razine za uvođenje načela ravnopravnosti spolova u javne politike (HLG). Na sastanku Komisije za status žena (dalje: CSW) u New Yorku održan je side event „Žene u digitalnom svijetu“, a tema bugarske međunarodne konferencije je bila „Budućnost rada“. Rasprava i zaključci s konferencije podloga su za usvajanje zaključaka na Vijeću 21.6.

Austrijski ciljevi vezani su za uspostavljanje otvorenog dijaloga svih zainteresiranih strana o ravnopravnosti spolova te ponovno uvrštavanje ove teme na političku EU agendu. EIGE će napraviti izvještaj o zadnjem kritičnom području iz Pekinške platforme za djelovanje pod nazivom Diskriminacija i kršenje prava djevojčica. Planirano je da se 11-12.10. održi međunarodna konferencija Ravnopravnost spolova i mladi, a neformalni sastanak ministara za ravnopravnost spolova 12.10. te da svoje stavove podjele u direktnom kontaktu s mladima. Zaključke će Vijeće donijeti na temelju EIGE izvještaja i drugih materijala vezanih za ravnopravnost i mlade te se njihovo usvajanje očekuje u 12.mjesecu.

Rumunjska je za svoje predsjedanje odabrala tri teme: nasilje nad ženama, ekonomska neovisnost i struktura zanimanja u ruralnim područjima te jaz u sudjelovanju na tržištu rada a zadnja tema je jaz u plaćama. Zaključci će biti prezentirani na EPSCO vijeću u lipnju 2019. Međunarodnu konferenciju na temu Perspektive Istanbulske konvencije planirali su za 4.-6. lipnja 2019., drugu konferenciju na temu Leadership/osnaživanje/ diskriminacija planirali su za 9. ožujka, a HLG sastanak 6.-7 ožujka. EIGE će raditi istraživanje na temu jaza u plaćama. Rumunjskoj predstavnici je ukazano na činjenicu da se CSW u New Yorku događa u ožujku te bi takav raspored mogao ugroziti pripreme za CSW.

Prezentacija Europske investicijske banke (EIB grupe) o promicanju ravnopravnosti spolova i osnaživanju žena u njihovom poslovanju pokazala je da je njihov Akcijski plan za ravnopravnost spolova osmišljen na način da u sve segmente poslovanja, osobito u kreditne linije i investicije, uključuju rodnu perspektivu, odnosno da se sve aktivnosti prate kroz „rodne naočale“. Ostale bankovne grupacije (EBRD i Svjetska banka) pokazale su interes za takav način rada.

Stajališta koja će biti izrađena tijekom 2018:

* „Buduće politike ravnopravnosti spolova nakon 2019.: stari i novi izazovi i prioriteti“ – Radnu skupinu vodi Francuska i predstavnici još 5 zemalja (Belgija, Njemačka, Finska, Švedska). Slovenska, austrijska i norveška predstavnica su izrazile želju da se priključe radnoj skupini. Prvi nacrt stajališta bit će predstavljen u listopadu.
* „Novi izazovi za ravnopravnost spolova u promjenjivom svijetu rada“ – Radnu skupinu vodi Estonija, a prvi nacrt stajališta bit će poslan na mišljenje krajem lipnja. Na sljedećem sastanku u prosincu 2018, radna skupina će predstaviti stajalište

Italija je predložila temu za stajalište u 2019. godini „Povećanje nataliteta u Europi koja stari iz perspektive ravnopravnosti spolova

Sljedeći sastanak Savjetodavnog odbora očekuje se 4. prosinca.